CELEX: 62009CN0226
Language: fi
Date: 2009-06-19 00:00:00
Title: Asia C-226/09: Kanne 19.6.2009 — Euroopan yhteisöjen komissio v. Irlanti

12.9.2009   
            
            
               FI
            
            
               Euroopan unionin virallinen lehti
            
            
               C 220/18
            
         Kanne 19.6.2009 — Euroopan yhteisöjen komissio v. Irlanti
   (Asia C-226/09)
   2009/C 220/33
   Oikeudenkäyntikieli: englanti
   
      Asianosaiset
   
   
      Kantaja: Euroopan yhteisöjen komissio (asiamiehet: M. Konstantinidis ja A.-A. Gilly)
   
      Vastaaja: Irlanti
   
      Vaatimukset
   
   
               —
            
            
               on todettava, että Irlanti ei ole noudattanut yhdenvertaisen kohtelun ja avoimuuden periaatteiden, sellaisena kuin yhteisöjen tuomioistuin on niitä tulkinnut, mukaisia velvoitteitaan, kun se päätti sopimuksentekoperusteiden painotuksesta tarjousten tekemistä koskevan määräpäivän jälkeen ja muutti tätä painotusta tehtyjen tarjousten alustavan arvioinnin jälkeen.
            
         
               —
            
            
               Irlanti on velvoitettava korvaamaan oikeudenkäyntikulut
            
         
      Oikeudelliset perusteet ja pääasialliset perustelut
   
   Hankintaviranomainen teki nyt kyseessä olevassa sopimuksentekomenettelyssä tarjouspyynnön, jonka perusteella oli kohtuullisia perusteita olettaa, että sopimuksentekoperusteita sovellettaisiin tietyssä tärkeysjärjestyksessä. Tarjousten tekemistä koskevan määräpäivän jälkeen hankintaviranomainen päättikin antaa sopimuksentekoperusteille suhteellisia painotuksia. Tehtyjen tarjousten alustavan arvioinnin jälkeen hankintaviranomaisen arviointiryhmä käsitteli mahdollisuutta näiden painotusten vaihtamisesta ja lopulta muutti niitä.
   Sopimuksentekoperusteille tarjousten tekemisen ja alustavan arvioinnin jälkeen annetut suhteelliset painotukset muuttivat painotusta sopimuksentekoperusteiden välillä ja kyseisten painotusten johdosta kriteerien suhteellinen painoarvo oli varsin erilainen kuin tarjouksen tekijä olisi kohtuudella voinut ymmärtää sopimusasiakirjoista.
   Kyseessä oleva sopimuksentekomenettely koskee palveluiden tarjoamista, joita ei ole lueteltu asetuksen 2004/18/EY (1) liitteessä II A, joten kyseisen direktiivin yksityiskohtaisia menettelysääntöjä ei voida soveltaa. Direktiivin 40 artiklaa, jonka mukaan hankintaviranomaisen on määritettävä viimeistään tarjouspyynnössä sopimuksentekoperusteiden suhteelliset painotukset tai niiden tärkeysjärjestys, ei myöskään voida soveltaa. Yhteisöjen tuomioistuimen oikeuskäytännön perusteella hankintaviranomaisen on kuitenkin noudatettava perustamissopimuksen perusperiaatteita, mukaan luettuna yhdenvertaisen kohtelun ja avoimuuden periaatteita.
   Komissio väittää, että muuttamalla sopimuksentekoperusteita sopimuksentekomenettelyn aikana hankintaviranomainen, jonka on noudatettava EY:n perustamissopimuksessa tarkoitettuja perustavanlaatuisia sääntöjä ja periaatteita, loukkasi yhdenvertaisen kohtelun ja avoimuuden periaatteita, sellaisena kuin yhteisöjen tuomioistuin on niitä tulkinnut.
   
      (1)  Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31.3.2004 annettu Euroopan parlamentin ja neuvoston direktiivi 2004/18/EY (EUVL L 134, s. 114).